projecte-aina/catalan_government_crawling huggingface dataset:
Tindrà lloc el divendres 12 de juny de 2020
Europa Creativa Desk-Media Catalunya organitza el divendres 12 de juny de 10:00 a 12:00h, una jornada en línia per incentivar i fomentar la participació del sector audiovisual a la convocatòria de suport a la coproducció del Fons Eurimages que té com a dates límit de presentació el 25 d'agost i el 20 d'octubre de 2020.
La sessió estarà disponible, sense inscripció prèvia, des del següent enllaç.
La idea de la jornada, que es centrarà en Eurimages i el suport a la coproducció de llargmetratges de ficció, animació i documentals, és ajudar els productors audiovisuals que estan en procés d'elaboració d'un projecte audiovisual de coproducció, proporcionant-los recomenacions útils i resoldre posssibles dubtes.
La sessió, moderada perÀlex Navarro, director d' Europa Creativa Desk – MEDIA Catalunya, comptarà amb la participació de Sergio García, Project Manager d' Eurimages per a projectes de ficció a Estrasburg, i Pablo Pérez de Lema, Cap del Servei de la Subdirecció General de Promoció i Relacions Internacionals de l'ICAA (Instituto de la Cinematografía y de las Artes Audiovisuales).
Tots dos exposaran les oportunitats de finançament que ofereix Eurimages.
També hi haurà espai per a consultes per part del públic.
La jornada va dirigida a les empreses de producció audiovisual independents especialment interessades en aquesta conovcatòria del Fons Eurimages i el procés de coproducció amb un altre país.
Al mes juliol, la CCMA i l'ICEC van publicar una crida adreçada a les empreses audiovisuals per a la recepció de continguts audiovisuals culturals de diferents temàtiques: arts escèniques, arts visuals, música, literatura, cinema i audiovisual i cultura digital.
La convocatòria –la primera de les tres que es faran entre enguany i el 2022– instava les productores audiovisuals a presentar projectes concebuts per ser emesos per televisió i difosos a través de les xarxes.
A aquesta convocatòria es van presentar una cinquantena de projectes audiovisuals i, finalment, se n'han seleccionat tres: "Celebrem", un programa d'entreteniment de temàtica cultural, amb la col·laboració de Can Calma; "A2Veus", un talent show musical, amb la col·laboració d'Incís Films, i "CTRL ", un documagazín sobre cultura digital, amb la col·laboració d'E25 Contents.
La selecció final dels projectes ha anat a càrrec d'una comissió paritària formada per representants de la CCMA i de l'ICEC, que han tingut en compte els objectius de la crida per fomentar els hàbits de consum cultural, així com que els projectes arribin a un públic ampli, que les productores que els presentaven no fossin molt grans, però tinguessin la capacitat de produir un programa destinat a un canal generalista com TV3 o ajustar-se al pressupost indicat a la convocatòria.
Un cop seleccionats els tres projectes, és previst que comencin la producció aquest mateix any 2020 i que es puguin estrenar l'any vinent.
Aquests nous programes de contingut cultural, s'afegiran al nou espai de prescripció cultural que actualment està preparant TV3.
L'Observatori de les Empreses Culturals de l'ICEC comparteix el coneixement i les dades del sector cultural de què disposa amb el conjunt del sector i també amb la ciutadania.
L'objectiu és proveir d'informació i coneixement quantitatiu sobre l'evolució econòmica de les empreses culturals i el mercat dins i fora de Catalunya.
A partir de dades del propi sector, s'obtenen xifres a nivell agregat que es processen i aporten valor per a l'ICEC i per al propi sector.
Un relat teixit amb músics de tot el país
El jazz a casa nostra gaudeix d'una salut excel·lent, amb una xarxa d'escoles d'alt nivell; una programació estable en locals de petit format; el suport de la indústria discogràfica i festivals especialitzats arreu del país.
Aquesta realitat brillant s'ha construït durant dècades a còpia de sumar entusiasmes i voluntats anònimes.
Com s'ha forjat aquesta relació d'amor amb el gènere?.
Per conèixer les claus d'aquest idil·li musical arriba 'Tot jazz', un programa de televisió que repassa la història del jazz clàssic vista des de Catalunya.
Aquest recorregut parteix, com no podria ser d'altra manera, dels Estats Units, bressol del gènere, i acaba fent parada a casa nostra, on la influència nord-americana ha donat pas a una tradició jazzística pròpia i singular.
L'ICEC i La Xarxa de Comunicació Local han coproduït aquesta sèrie que, amb clara voluntat divulgativa, explica per primera vegada la manera apassionant com el jazz s'ha obert camí en una Catalunya canviant.
La coproducció d'aquest programa forma part d'una de les accions estratègiques del Pla Integral de la Música, on es va prioritzar la difusió del jazz a Catalunya per poder arribar al gran públic.
Amb aquest programa, La Xarxa reafirma la seva voluntat d'ampliar el públic d'un gènere musical que tradicionalment s'ha considerat minoritari.
Un repàs que abraça des de la introducció del gènere fins als diferents corrents d'estil, passant per l'estol de músics i formacions que l'han fet gran.
El resultat és una sèrie de 10 capítols que s'estrenarà el dissabte 28 d'abril a les 23h a través de les televisions locals, el canal 159 de Movistar+ i laxarxa.cat.
Creada i conduïda pel crític de jazz Jaume Tauler, 'Tot jazz' s'endinsa en cada episodi en un passatge de la història del jazz nord-americà a través dels seus músics més emblemàtics, des de Louis Armstrong fins a Sarah Vaughan o Charlie Parker.
Aquest relat es va travant amb incursions a la història del jazz català.
Així, per exemple, descobrim com va penetrar a principis dels anys 20 a través de les cobles-orquestra-jazz que tocaven a les festes majors o com els hot clubs van ajudar a difondre el jazz pel territori.
Grans músics i productors catalans ens ajudaran a situar-nos en aquell passat i a establir-ne les connexions amb el present.
El director de la Locomotora Negra, Ricard Gili; els clarinetistes Oriol Romaní i Pau Casares; el guitarrista Biel Ballester o el director del Festival Dixieland de Tarragona, Kike Colmenar, acompanyaran el programa en aquest viatge per tots els racons del país.
La música hi jugarà un paper cabdal, amb grups i intèrprets joves i veterans que deixaran sonar melodies durant tot el programa.
Des del pianista Francesc Capella i la Barcelona Jazz Orquestra fins a la cantant Gemma Abrié, entre molts d'altres.
Des de l'àrea del Llibre de l'ICEC treballem amb l'objectiu de reforçar el mercat interior, enfortir l'oferta i fer créixer la demanda, així com incentivar l'accessibilitat als continguts editorials amb l'ús de les noves tecnologies, tot modernitzant la cadena de valor del llibre
Com a part de les seves funcions de suport als projectes empresarials del sector editorial i llibreter, tornem a donar suport a una nova edició del Fòrum Edita, impulsat pel Gremi d'Editors de Catalunya, que enguany celebra la seva 4a edició i que tindrà lloc del 3 al 5 de juliol a la Universitat Pompeu Fabra.
La implicació de la Universitat prové de l'existència del seu prestigiós Màster Internacional en Edició, que constitueix una de les grans referències internacionals de formació de la professió, i ha esdevingut un dels signes d'identitat de Barcelona en el terreny del lideratge editorial.
El Fòrum Edita Barcelona és una trobada anual internacional d'editors, amb l'objectiu que esdevingui una plataforma regular per debatre els principals reptes del sector; de fomentar l'intercanvi d'idees i la relació entre professionals de l'àmbit editorial, i de consolidar el paper de Barcelona com a capital internacional del llibre i de l'edició, després de la seva designació com a Ciutat Literària de la UNESCO.
Constitueix una plataforma en què experts locals i internacionals debaten els principals reptes als quals s'enfronta el sector editorial, amb un enfocament professional d'alt nivell, alhora que divulgatiu i pràctic.
En aquesta edició 2019 es comptarà, entre d'altres, amb la presència de Carlo Feltrinelli, president del Gruppo Feltrinelli, Juergen Boos, president i CEO de la Frankfurter Buchmesse, Rüdiger Wischenbart, consultor editorial austríac, o la directora de la Federation of European Publishers, Anne Bergman.
També pretén implicar els estudiants universitaris, ja que en un futur immediat seran els que jugaran un paper clau en el desenvolupament del sector editorial.
Barcelona ha estat, històricament, i ho continua sent per facturació, la capital editorial en llengua espanyola.
Aquest protagonisme ha marcat de forma molt intensa tant la potència cultural de la ciutat, referència per a autors i professionals d'Espanya i Iberoamèrica, com la seva activitat econòmica, ja que el sector del llibre configura un espai que dona feina a milers de persones en les seves diferents àrees, d'escriptura, traducció, llibreria, biblioteca, edició, impressió, entre d'altres.
La London Book Fair, una de les fires del llibre més prestigioses del panorama internacional, tindrà lloc del 10 al 12 d'abril a Londres.
L' Institut Català de les Empreses Culturals posa a disposició de les empreses i professionals del sector del llibre de Catalunya un estand a la London Book Fair, una de les fires del llibre més prestigioses del panorama internacional que tindrà lloc del 10 al 12 d'abril a Londres.
L'estand identificat sota amb la marca d'internacionalització de l'ICEC, Catalan Arts - Books, estarà ubicat al Hall 5 del Olympia Ground (Lower West Hall) amb el número 5F138 i servirà com a punt de trobada i de negoci on desenvolupar amb les màximes facilitats les activitats de les empreses i professionals catalans presents a la fira.
Amb 47 anys de trajectòria, la London Book Fair es considera el certamen del llibre més important de primavera en el calendari editorial internacional.
La fira és exclusivament professional i amb un marcat caràcter comercial, especialitzada en la venda de drets.
Amb l'objectiu de fomentar el networking entre els professionals catalans i els delegats internacionals acreditats a la fira, s'oferirà una recepció a l'estand català dimecres 11 d'abril a les 13:00h.
La participació d'editorials i agents literaris catalans en aquesta fira s'emmarca en la línia d'accions que el Departament de Cultura duu a terme per impulsar la literatura catalana i la internacionalització dels editors en aquest àmbit.
Amb aquest objectiu, el Departament de Cultura assisteix regularment a les grans cites professionals del sector del llibre, en particular a la Fira de Fira del Llibre de Frankfurt (Alemanya), la Fira Internacional del Llibre de Guadalajara (Mèxic), a la Fira del llibre infantil i juvenil de Bolonya (Itàlia) i aquest any també s'hi afegeix la London Book Fair (Regne Unit).
Les bandes catalanes Mueveloreina, Museless, Odina i The Zephyr Bones han actuat a la 32a edició de l' Eurosonic Noorderslag, celebrat del 17 al 20 de gener a Groningen (Països Baixos).
Els quatre grups han comptat amb el suport de l'ICEC que, com a soci del programa ETEP, els ha ofert ajut per al desplaçament a Groningen així com suport a la promoció a través de Catalan Arts, la seva marca d' internacionalització de les empreses culturals i creatives.
L'Eurosonic és un dels festivals més influents d'Europa i un important punt de trobada entre els professionals de la música indie i pop-rock.
La gran quantitat de professionals internacionals acreditats –enguany, 4.288 de 42 països- i l'ampli número de showcases -374 aquesta edició- fan que l'Eurosonic sigui una oportunitat única per impulsar internacionalment la carrera dels artistes.
L'Eurosonic s'ha convertit en una plataforma per a la música emergent europea acollint també el programa ETEP (European Talent Exchange Programme), una iniciativa amb suport de la Unió Europea que té com a objectiu facilitar la circulació i la contractació dels grups europeus entre festivals d'arreu del continent.
Gràcies a aquest programa, un centenar de festivals pertanyents a la xarxa ETEP han contractat un total de 2.690 actuacions de 972 artistes europeus des del 2003.
L'ICEC és soci del programa ETEP des del 2011 amb l'objectiu de donar suport i promocionar internacionalment els artistes de Catalunya.
Un total de 24 grups catalans han actuat a l'Eurosonic participant al programa ETEP des del 2012.
Aquest 2018 aquestes 4 bandes formaran part de l'ETEP i es podran beneficiar de les facilitats de contractació que el programa ofereix als festivals de música europeus pertanyents a la xarxa.
Les empreses podeu presentar les vostres sol·licituds fins el 10 de maig de 2018
L'ICEC ha obert el termini de subvencions per donar suport a activitats de promoció de la música, de caràcter professional, en els àmbits de la formació, la producció i els projectes globals.
Aquesta línia de subvenció inclou tres modalitats adreçades a projectes professionals: formació, producció i projectes globals.
En la modalitat de formació s'hi poden acollir jornades, seminaris, cursos o tallers adreçats a professionals del sector.
Els de producció estan pensats per totes aquelles produccions de nova creació, singulars i d'alt interès cultural i finalment els projectes globals han d'englobar indistintament projectes que incloguin recerca, formació, producció o exhibició.
No hi poden optar les entitats públiques.
L'ICEC posa a disposició del jazz català un estand a Jazzahead!, un dels principals punts de trobada de programadors i responsables de festivals internacionals de jazz
Un total de 18 entitats catalanes entre empreses, festivals, institucions i un programa de ràdio especialitzat en jazz participaran amb l'estand català a Jazzahead!, la fira internacional de jazz que tindrà lloc del 19 al 22 d'abril a Bremen, Alemanya.
La presència catalana a Bremen es concentrarà a l'estand del Departament de Cultura, organitzat per l' Institut Català de les Empreses Culturals (ICEC), sota la seva marca d'internacionalització, Catalan Arts - Music, que oferirà una imatge conjunta del sector i servirà als professionals com a punt de trobada i de negoci on desenvolupar les seves activitats a la fira amb les màximes facilitats.
A més, amb l'objectiu de fomentar el networking entre els professionals catalans i els delegats internacionals acreditats a la fira, s'oferirà una recepció a l'estand català divendres 20 a les 18:00h.
En els últims anys, el jazz català ha aconseguit fer-se un lloc com a referent per als programadors alemanys, gràcies entre altres a la participació de companyies catalanes a Jazzahead!
Tant en l'edició del 2017, com en els anys anteriors, la fira ha comptat amb una presència important d'empreses catalanes, amb produccions artístiques que després han girat amb èxit per Alemanya i Europa.
Fires i esdeveniments: Fira Mediterrània de Manresa, Jazz I am i Mercat de Música Viva de Vic.
Institucions: Catalan Arts – Institut Català de les Empreses Culturals – Generalitat de Catalunya, Institut de Cultura de la ciutat d'Olot
Mitjans: Tarragona Ràdio – Paraula de jazz
Per oferir una difusió més àmplia dels professionals de Catalunya que participaran a Jazzahead! 2018, l'ICEC sota la marca Catalan Arts ha editat una guia d'entitats catalanes que assistiran a aquesta edició.
Així mateix, se seguirà promocionant el jazz fet a Catalunya amb el recopilatori Jazz from Catalonia 2017 disponible en format digital a través de diversos canals de streaming com Spotify, Deezer o Napster.
El termini de presentació de sol·licituds és del 4 al 18 de febrer de 2020
Una de les línies d'ajut del sector musical, és la destinada a donar suport a les activitats durant la temporada que s'estén entre l'1 de setembre de 2019 i el 31 d'agost de 2020, de les formacions musicals estables que, per la seva tipologia i funció, són prioritàries per a l'ordenació del panorama orquestral català i que responen a alguna de les modalitats següents:
Els concerts que formin part de la temporada objecte de la subvenció han de tenir un programa de mà o cartell.
Les activitats han de ser obertes al públic general.
Queden exclosos d'aquest ajut els assaigs i els concerts que se celebrin en el marc d'actes privats, presentacions comercials, participació en lliurament de premis o actes commemoratius i els concerts d'orquestres joves vinculades.
El lema "Catalonia, land of books/Barcelona city of literature", aixopluga la presència institucional i dels editors catalans.
Catalunya comptarà novament amb un estand institucional a la Fira Internacional del Llibre de Frankfurt, amb el suport de l'Institut Català de les Empreses Culturals i sota la seva marca d'internacionalització Catalan Arts Books, en el qual hi tindran representació 22 segells editorials de Catalunya.
La Fira del Llibre de Frankfurt, que tindrà lloc del 10 al 14 d'octubre és considerada la gran cita mundial per als professionals del sector del llibre.
L'estand de Catalunya i Barcelona, és un espai de treball a disposició dels diferents professionals del sector (editors, agents literaris, associacions, etc.) i dissenyat perquè hi puguin desenvolupar reunions de negoci, realitzar trobades amb homòlegs d'altres països i exposar la varietat i vitalitat de la producció editorial catalana.
La durada serà del 15 d'octubre al 30 de novembre de 2018.
Tria un Llibre ' que vol estimular els hàbits de lectura dels infants que aquest any han fet o faran 6 anys, comença la seva tercera edició.
Des del 15 d'octubre i fins el 30 de novembre de 2018, més de 78.000 nens i nenes de tota Catalunya rebran a casa una targeta que els convidarà a anar a la llibreria més propera.
En aquesta podran bescanviar la targeta pel llibre infantil que més els agradi i per un import de fins a 13€.
En cas que l'import del llibre sigui superior, la diferència haurà de ser abonada per l'adult que l'acompanyi.
La campanya és una acció de foment de la lectura dins del Pla de lectura 2020 del Departament de Cultura amb el Gremi de Llibreters de Catalunya amb la col·laboració dels departaments d'Ensenyament, de Vice-Presidència, Economia i Hisenda, d'Acció Exterior, Relacions Institucionals i Transparència i la participació del Gremi d'Editors de Catalunya, l'Associació d'Editors en Llengua Catalana, la Corporació Catalana de Mitjans Audiovisuals (CCMA), IDESCAT, RENFE i l'ONCE.
38 empreses editorials catalanes estaran representades a l'estand de l'ICEC a la Fira Internacional del Llibre de Guadalajara
L'estand del 2017 va guanyar el premi al millor estand categoria plata.
Catalunya tornarà a comptar, per quart any consecutiu, amb un estand institucional en la 32èna Fira Internacional del Llibre de Guadalajara (Mèxic), organitzat pel Departament de Cultura a través de l'ICEC i de la seva marca d'internacionalització Catalan Arts - Books.
La presència dels professionals catalans en les diferents edicions de la cita mexicana és habitual i nombrosa.
Amb aquest estand, el Departament de Cultura vol donar un major impuls a l'activitat professional de les editorials i els diferents agents del món del llibre de Catalunya, tot oferint una imatge conjunta del sector als professionals llatinoamericans.
La Fira Internacional del Libro (FIL) de Gudalajara, que tindrà lloc entre el 24 de novembre i 2 de desembre de 2018, és la trobada més rellevant de Llatinoamèrica, la reunió del món editorial en espanyol més gran del món.
Un esdeveniment on conflueixen el comerç de drets d'explotació editorial, els principals agents distribuïdors del sector del llibre del continent americà i un ampli festival cultural obert al públic, on el llibre i els autors són el protagonistes.
La 31èna edició de la FIL va comptar amb 814.833 visitants i una representació internacional de 47 països amb prop de 2.000 editorials, 20.748 professionals del llibre, 337 agents i 130 empreses que participaren al "Salon de Derechos".
L'estand de Catalunya a la FIL és un espai de treball obert als diferents professionals del sector (editors, agents literaris, associacions, etc.) i dissenyat perquè hi puguin desenvolupar reunions de negoci, realitzar trobades amb homòlegs d'altres països i exposar la varietat i vitalitat de la producció editorial catalana.
Associacions i entitats: Llegir en Català, Gremi d'Editors de Catalunya
Institucions: Institut Català de les Empreses Culturals (ICEC) i Institut Ramon Llull
La internacionalització de les empreses editorials catalanes
La participació de l'Institut Català de les Empreses Culturals a la Fira Internacional del Llibre de Guadalajara s'emmarca en la política del Departament de Cultura de suport a la internacionalització de les empreses editorials catalanes, amb la presència del sector a les grans cites professionals del calendari internacional, en especial la Fira del Llibre de Frankfurt, la fira de referència pel que fa a comerç de drets d'explotació editorial, la Fira del Llibre de Bolonya, especialitzada en llibre infantil i juvenil i la Fira del Llibre de Londres especialitzada en la venda de drets i considerada com el "Certamen del llibre més important de primavera" en el calendari editorial internacional.
La presència dels professionals catalans en les diferents edicions de la cita mexicana és habitual i nombrosa i constitueixen un ampli ventall del sector editorial català.
En el 2015, la cita va acollir 28 editorials i els anys 2016 i 2017, hi van ser presents 35.
Llibret d'entitats catalanes: http://www.catalanarts.cat/web/sites/default/files/CatalanArts_FIL2018.pdf
Serà la 4a edició d'aquesta iniciativa que té com a objectiu principal estimular els hàbits de lectura dels petits lectors
El Govern de Catalunya ha acordat concedir una subvenció al Gremi de Llibreters de Catalunya per a l'organització d'una nova edició, que serà la quarta, de la campanya " Fas 6 anys.
La subvenció, que anirà a càrrec de l'ICEC, del Departament de Cultura, es concedeix per un import màxim de 500.000 euros.
La campanya vol estimular els hàbits de lectura dels infants de 6 anys i té com a principal objectiu que els nens i les nenes descobreixin les llibreries amb un adult i que aprenguin a donar valor al llibre.
Aquesta tindrà lloc del 15 d'octubre al 30 de novembre.
Les nenes i els nens que aquest any 2019 facin, o hagin fet, 6 anys rebran a casa una targeta que els convidarà a anar a la llibreria més propera.
Allà podran bescanviar-la pel llibre infantil que més els agradi, per un import de fins a 13 euros.
En cas que el preu del llibre sigui superior, la diferència haurà de ser abonada per l'adult que estigui a càrrec del nen o de la nena.
En aquesta edició es renova l'acord amb l' ONCE per tal d'adaptar la targeta al sistema de lectura i escriptura tàctil, el braille.
D'aquesta manera els infants amb discapacitat visual podran participar en la campanya des de l'inici.
L'ICEC, intentarà adaptar, en la mesura del possible, tots aquells materials de difusió necessaris perquè la campanya arribi a tots els col·lectius amb discapacitat i, més concretament, als infants amb discapacitat visual.
També es donarà cobertura als infants residents a l'estranger gràcies a l'acord amb el Departament d'Afers i Relacions Institucionals i Exteriors i Transparència mitjançant la Secretaria d'Afers Exteriors de la Unió Europea que exercint les seves competències de relacions amb les comunitats catalanes a l'exterior dona una cartera de serveis.
Dins dels serveis culturals hi ha l'opció de beneficiar-se d'aquesta campanya.
Els infants inscrits al Registre de catalans i catalanes a l'exterior podran bescanviar la targeta amb el codi de barres personalitzat a la plataforma on-line Libelista.cat i escollir el seu llibre que se'ls hi enviarà al seu domicili.
La campanya arribarà a 74.000 nens i nenes de tota Catalunya que podran anar a més de 300 llibreries de tota Catalunya.
Tria un llibre', és una iniciativa del Gremi de Llibreters de Catalunya i té com a col·laboradors institucionals el Departament de Cultura, a través del l'ICEC, el Departament d'Ensenyament, el Departament de la Vicepresidència, el d'Economia i Hisenda, el Departament de Relacions Institucionals i Exteriors i Transparència, Idescat (Institut d'Estadística de Catalunya) i la Corporació Catalana de Mitjans Audiovisuals.
Com a col·laboradors de difusió naturals hi participen les biblioteques, les escoles públiques, privades i concertades així com l'ONCE.
I compta amb la col·laboració del Gremi d'Editors de Catalunya i l' Associació d'Editors en Llengua Catalana.